Renault Safrane

Το Renault Safrane ήταν ένα μεσαίο πολυτελές αυτοκίνητο της κατηγορίας Ε, που κατασκευάστηκε από τη γαλλική αυτοκινητοβιομηχανία Renault, από τον Απρίλιο του 1992 έως τον Δεκέμβριο του 2000. Συνολικά παρήχθησαν 312.779 αντίτυπα σειράς Safrane κατά τη διάρκεια των 8,5 ετών παραγωγής του, ενώ τον Ιούλιο του 1996 υπέστη μια έντονη αισθητική και μηχανική ανανέωση. Μάλιστα το 25 ήταν το πρώτο μοντέλο στην ιστορία της εταιρείας που εισήγαγε και καθιέρωσε αερόσακο οδηγού. Αντικατέστησε το Renault 25 και αντικαταστάθηκε στις αρχές του 2002 από το Renault Vel Satis. Το 2008, η ονομασία Safrane αναβίωσε για ένα νέο πολυτελές μοντέλο, επίσης της κατηγορίας Ε, το οποίο βασίζεται στο σεντάν Renault Samsung SM5 και διατίθεται σε αρκετές πετρελαιοπαραγωγικές χώρες της Μέσης Ανατολής ως Renault Safrane, και από το 2009 και στο Μεξικό. Το σημερινό Safrane έχει υποστεί από τότε αρκετές ανανεώσεις.

 Το Safrane μπήκε για πρώτη φορά στη μαζική παραγωγή τον Απρίλιο του 1992 και έφτασε στην εγχώρια αγορά της Γαλλίας τον Ιούνιο του 1992, ως ο επίσημος αντικαταστάτης του Renault 25. Ειδικότερα στη Γερμανία, οι πωλήσεις ξεκίνησαν τον Ιανουάριο του 1993. Όπως και ο προκάτοχός του, το Safrane είχε αμάξωμα τύπου liftback (hatchback με επιμήκες πίσω μέρος) με μεγάλη 5η πίσω πόρτα. Τα περισσότερα από τα αντίτυπα είχαν υψηλό επίπεδο εξοπλισμού (ιδίως στην έκδοση Baccarat). Ωστόσο, όπως συνέβη και με τα άλλα γαλλικά μοντέλα πολυτελείας, το Safrane δεν γνώρισε σημαντική εμπορική απήχηση εκτός Γαλλίας, καθώς στις άλλες αγορές προτιμήθηκαν τα εγχώρια μοντέλα. Η κορυφαία έκδοση του αρχικού Safrane μπήκε στην παραγωγή τον Φεβρουάριο του 1993 και κυκλοφόρησε στην αγορά για τη σεζόν (model year) του 1994 και ήταν το αποκλειστικά τετρακίνητο Safrane Biturbo, που εξελίχθηκε σε συνεργασία της Renault με τους γερμανικούς βελτιωτικούς οίκους Irmsher και Hartge. Όπως υποδηλώνει το όνομά του, ο V6 κινητήρας βενζίνης των 3.0 λίτρων του Alpine A610, γνωστός ως PRV, είχε εξοπλιστεί με διπλό turbo, αποδίδοντας έτσι ισχύ 262 ίππους. Μπορούσε να παραγγελθεί στα επίπεδα εξοπλισμού RXE ή Baccara. Η επιτάχυνση 0 - 100 km/h ερχόταν σε μόλις 7,2 δευτερόλεπτα και η τελική ταχύτητα έφτανε τα 252 km/h, ενώ το ταχύμετρο είχε μέγιστη ένδειξη τα 280 km/h, έναντι 260 km/h στις άλλες εκδόσεις του Safrane. Ωστόσο, διατέθηκε αποκλειστικά με χειροκίνητο κιβώτιο, καθώς δεν υπήρχε τότε πουθενά σε παγκόσμια κλίμακα αυτόματο κιβώτιο που να συνδυαζόταν με κινητήρα εγκάρσιας τοποθέτησης και με τετρακίνηση ταυτόχρονα. Λόγω αυτού του παράγοντα, καθώς και της τότε προτίμησης των υποψήφιων αγοραστών της κατηγορίας αυτής για κινητήρες V8 αντί για V6, μόλις 806 αντίτυπα του Safrane Biturbo κατασκευάστηκαν και η παραγωγή του διακόπηκε τον Σεπτέμβριο του 1996. Όλοι οι κινητήρες βενζίνης του Safrane ήταν με ηλεκτρονική έγχυση καυσίμου (injection) και με καταλύτη, καθώς αμφότερα είχαν γίνει πλέον υποχρεωτικά στην Ευρώπη. Renault - Un siècle de création automobile - C. Le Maître e J.L. Loubet - ETAI, ISBN 978-2-85120-702-9. Renault - L'aventure automobile, Hachette Collections. Πρώτη γνωριμία με το Renault Safrane - 4Τροχοί, Μάιος 1992 Δοκιμή του Renault Safrane RT 2.0 Si - 4Τροχοί, Απρίλιος 1993 Ιστορία και τεχνικά χαρακτηριστικά του Renault Safrane (στα αγγλικά) Autoweb France - Γαλλική ιστοσελίδα με τα τεχνικά χαρακτηριστικά του Renault Safrane και όλων των μοντέλων της Renault Club Renault Safrane Français Forum sur la Renault 25 et Safrane